CXV.  Monasterii S. Nicolai in littore Veneti bona et jura confirmat.   (Veronae, Jan. 6.) [UGHELLI,  Italia sacra,  V, 1247.]
Author: Urbanus III

URBANUS episcopus, servus servorum Dei, dilectis filiis MATTHAEO abbati monasterii S. Nicolai, quod in Rivoaltensis portus littore situm est, ejusque fratribus, tam praesentibus quam futuris, regularem vitam professis, in perpetuum.

Piae postulatio voluntatis effectu debet prosequente compleri, ut devotionis sinceritas laudabiliter innotescat, et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus et praefatum monasterium S. Nicolai, quod bonae memoriae Dominicus Contarenus Venetiarum dux, una cum Dominico Gradensi patriarcha, et Dominico Olivolensi episcopo, et cuncto clero, et populo Venetico in praedio sui juris in littore Rivoaltensis portus aedificari concessit, atque in loco ipso monastici ordinis fratres in posterum manere decrevit, ad exemplar praedecessorum nostrorum felicis memoriae Callisti, Alexandri et Lucii Rom. pontificum, sub beati Petri et nostra devotione suscipimus, et praesentis scripti privilegio communimus, statuentes ut possessiones, et bona, ac jura, quae ab eodem duce, aut ab aliis fidelibus in imperio Constantinopolitano, Corintho, Dyrrachio, Rhodo, Almiro, Hierosolyma, Accarone, in regno Italico, in Bononia, in Padua, Histria Marchae, atque infra provinciam Venetiae, vel in quibuslibet locis eidem loco oblata sunt, rationabiliter, et quaecunque alia in possessionibus vel in aliis de liberalitate regum vel principum, seu oblatione fidelium de jure praescriptum monasterium poterit adipisci, firma vobis vestrisque successoribus et illabata permaneant. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris secundum Dei timorem, et B. Benedicti Regulam praeviderint eligendum. Decernimus ergo, ut nulli hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione, et sustentatione concessa sunt usibus omnimodis profutura, salva apostolicae sedis auctoritate, et Olivolensis episcopi debita justitia in abbatum duntaxat consecratione, et in prandio indicto vestro monasterio in nativitate S. Nicolai annis singulis persolvendo. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo et tertio commonita, nisi praesumptionem suam digna satisfactione correxerit potestatis honorisque sui careat dignitate, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Ego Pandulphus, presb. card. tit. XII Apostolorum, Ego Urbanus, Catholicae Ecclesiae episcopus. Ego Paulus, Praenestinus episc., subsc. Ego Petrus de Bono, presb. card. tit. S. Susannae, subscr. Ego Laborans, presb. card. S. Mariae in Trans-Tiberim, subscr. subscr. Ego Adelardus, tit. S. Marcelli presb. cardin., subscr. Ego Jacintus, S. Mariae in Cosmedin diac. card., subscr. Ego Gratianus, SS. Cosmae et Damiani diacon. card., subscr. Ego Bobo, S. Angeli diac. card., subscr. Ego Gofredus, S. Mariae in Via Lata diac. card., subscr. Ego Rolandus, S. Mariae in Porticu diac. card., subscr. Ego Rodulphus, S. Georgii ad Velum Aureum diac. card., subscr. Datum Veronae, per manum Moysis Later. canonici vicem agentis cancel., octavo Idus Januar, indict. IV, Incarnationis Dominicae anno 1186, pontificatus vero Domini Urbani papae III anno II.